Herra forseti . Ég þakka hæstv. ráðherra yfirferðina . Ef súmmera má hana upp í stuttu máli þá er ráðherra fullur góðs ásetnings og hefur viðhaft víðtækt og mikið samráð við fjölda aðila . Ég veit þó að margir þeirra sem samráð hefur verið haft við , mismikið þó stundum , kannski sér í lagi fulltrúar örorkulífeyrisþega , eru orðnir æði óþreyjufullir eftir efndum . Ég staldra við , sem kemur hæstv. ráðherra ekki sérlega á óvart , áformin í örorkulífeyrismálum þar sem ég veit , eftir nýleg samtöl við forsvarsmenn öryrkja , að lítið hefur frést af aðgerðum og áformum . Þegar rýnt er í fjárlagafrumvarpið standa eftir 1.100 millj. kr. sem ætlað er að bæta kjör örorkulífeyrisþega . Ég deili þeim áhyggjum sem hv. þm. Helga Vala Helgadóttir lýsti hér fyrr í kvöld , þ.e. að með 3,5% hækkun á viðmiðunarfjárhæðum örorku - og ellilífeyrisþega sé í raun verið að láta þennan hóp greiða fyrir mögulegar umbætur sjálfan . Það er alveg ljóst að þessi hópur er þá að dragast verulega aftur úr öðrum lágtekjuhópum í samfélaginu . Ég verð að viðurkenna , hæstv. ráðherra , að ég sé ekki hvaða grundvallarbreytingar er hægt að gera á örorkulífeyriskerfinu , t.d. varðandi krónu á móti krónu skerðinguna , fyrir 1.100 millj. kr . Nú er grundvallarvandinn sá , og ástæðan fyrir því að svo brýnt er að ráðast í uppstokkun á þessu kerfi , að við skerum okkur úr í þróun örorku frá öðrum Norðurlöndum . Önnur Norðurlönd hafa meira og minna náð tökum á þessari þróun . Þar hefur tekist að snúa þróuninni við , snúa fólki aftur til vinnu sem á annað borð á kost á því . En hjá okkur er örorkutíðni enn vaxandi . Það er því mjög brýnt að ná utan um þær kerfisbreytingar sem nauðsynlegar eru . Ég spyr : Treystir hæstv. ráðherra sér til þeirra breytinga fyrir 1.100 millj. kr. ?